जम्मू-कश्मीर से धारा 370 हटाने और उसे दो केंद्र शासित प्रदेश में बांटे जाने के बाद से ही इस मुद्दे पर हर दिन नया मोड़ आ रहा है। ऐसे में अब ईरान के शीर्ष नेता अयातुल्लाह सईद अली खमैनी ने कश्मीर में मुस्लिम समुदाय की स्थिति को लेकर चिंता जाहिर की है। खमैनी ने कहा कि ईरान भारत सरकार से ‘कश्मीर के लोगों के प्रति न्यायपूर्ण नीति अपनाने’ की उम्मीद करता है। उन्होंने ट्वीट किया, “हम कश्मीर में मुस्लिमों की स्थिति के बारे में चिंतित हैं… भारत के साथ हमारे संबंध अच्छे हैं, परंतु हम भारत सरकार से कश्मीर के भले लोगों के प्रति न्यायपूर्ण नीति अपनाने और इस इलाके में मुस्लिमों पर ज़ुल्म और अत्याचार से बचने की उम्मीद करते हैं…”

ईरानी नेता ने कश्मीर के मौजूदा हालात के लिए ब्रिटेन को भी ज़िम्मेदार बताया। उन्होंने ट्वीट में लिखा, “कश्मीर की मौजूदा स्थिति और भारत व पाकिस्तान के बीच उसे लेकर विवाद ब्रिटिश सरकार के उन विद्वेषपूर्ण कदमों का परिणाम हैं, जो उन्होंने भारतीय उपमहाद्वीप को छोड़ते हुए उठाए थे… ब्रिटेन ने यह घाव जानबूझकर इस इलाके में छोड़ दिया था, ताकि कश्मीर में संघर्ष जारी रहे…”

We’re concerned about Muslims’ situation in #Kashmir. We have good relations with India, but we expect the Indian government to adopt a just policy towards the noble people of Kashmir and prevent the oppression & bullying of Muslims in this region.

— Khamenei.ir (@khamenei_ir) August 21, 2019